Reglement for delegering og innstilling i Vestvågøy kommune

Vedtatt av kommunestyret 25. juni 2024 i sak 064/24

Sist revidert 25. juni 2024 i sak 064/24

# Generelle bestemmelser om delegering

## Formål og virkeområde

Delegering vil si å overføre til andre den myndighet en selv har, slik at denne kan opptre på vegne av kommunen og ta beslutninger på kommunens vegne. Videredelegering er å delegere tildelt myndighet, eller deler av den, videre til andre.

Med myndighet menes både kompetanse gitt kommuner i lover og forskrifter (offentlig myndighetsutøvelse etter kommunelov og særlov) og kompetanse kommunen innehar som selvstendig rettssubjekt (økonomiske og administrative fullmakter).

Innstilling vil si å komme med forslag til vedtak i en sak som legges frem for dem som har vedtaksmyndighet.

Formålet med prinsippene i reglementet er å sikre klarhet, med tydelig fordeling av makt, myndighet og ansvar i kommunen, gi grunnlag for god virksomhetsstyring og internkontroll samt sikre en forsvarlig, rasjonell og effektiv forvaltning av kommunen. All delegering av vedtaksmyndighet og innstillingsrett skal være tydelig, og basert på åpenhet og tillit.

## Krav til utøvelse av delegert myndighet

All myndighet skal utøves i henhold til gjeldende lover og forskrifter, samt være i samsvar med politiske vedtak og øvrige administrative retningslinjer og instrukser.

Den som delegerer myndighet har ansvar for hvordan den man gir myndighet anvender den delegerte myndigheten. Den som delegerer har derfor tilsyns- og kontrollansvar, og kan gi instruksjoner med hensyn til utøvelsen av den delegerte vedtaksmyndigheten.

## Videredelegering

Delegert myndighet kan delegeres videre, helt eller delvis, hvis ikke noe annet følger av lov, forskrift eller vedtatt delegeringssperre.

## Tilbakekalling av delegert myndighet og omgjøringsrett

Delegering av myndighet innebærer ikke frasigelse av myndighet.

Det organ/den som har delegert myndighet til andre, kan trekke myndigheten tilbake. Dette gjelder også for enkeltsaker.

Det organ/den som har delegert myndighet, kan av eget tiltak omgjøre vedtak fattet av den som har fått delegert vedtaksmyndighet, men kun innenfor de rammer som gis i forvaltningsloven § 35.

## Rapportering og internkontroll

Vedtak fattet i henhold til delegert myndighet skal rapporteres til det organ/den som har delegert myndigheten, innen de tidsfrister og i den form som denne fastsetter. Rapporteringen skal sikre at det organ/den som har delegert myndigheten fra seg har betryggende kontroll.

## Samordning

Delegert myndighet skal ikke brukes slik at avgjørelsen får konsekvenser ut over eget arbeids- og ansvarsområde. I slike tilfeller kreves enighet mellom de ulike involverte organer eller administrative enheter. Oppnås ikke enighet, skal saken bringes inn for overordnet organ eller kommunedirektøren.

# Kommunestyrets myndighet

## Kommunestyret som kommunens øverste organ

Kommunestyret er det øverste organet i kommunen, jf. kommuneloven § 5-3 første ledd.

Kommunestyret treffer vedtak på vegne av kommunen hvis ikke noe annet følger av lov, jf. kommuneloven § 5-3 andre ledd.

Kommunestyret kan delegere sin myndighet til å treffe vedtak til andre folkevalgte organer, til ordfører eller til kommunedirektør innenfor rammen av kommuneloven eller annen lov, jf. kommuneloven § 5-3 tredje ledd.

## Kommunestyrets ansvar for økonomiforvaltning

Kommunen skal forvalte økonomien slik at den økonomiske handleevnen blir ivaretatt over tid, jf. kommuneloven § 14-1 første avsnitt.

Kommunestyret skal ifølge kommuneloven § 14-2 selv vedta:

 a) økonomiplanen og årsbudsjettet

 b) årsregnskapene og årsberetningene

 c) finansielle måltall for utviklingen av kommunens økonomi

 d) regler for økonomiforvaltningen (økonomireglementet)

 e) regler for finans- og gjeldsforvaltningen (finansreglementet)

## Kommunestyrets arbeidsgiveransvar

Kommunestyret har det overordnede arbeidsgiveransvaret i kommunen.

Kommunestyret skal selv ansette en kommunedirektør, jf. kommuneloven § 13-1 første ledd.

Kommunedirektør skal ha det løpende personalansvaret for alle ansatte.

Med hjemmel i kommuneloven § 5-15 vedtar kommunestyret at KS gis fullmakt til å inngå og si opp tariffavtaler, samt å gi eller motta kollektiv arbeidsoppsigelse på Vestvågøy kommunes vegne.

## Kommunestyrets ansvar for eierstyring

Kommunestyret skal ifølge kommuneloven § 26-1 selv vedta eierskapsmelding som skal inneholde:

1. kommunens prinsipper for eierstyring
2. en oversikt over selskaper, kommunale foretak og andre virksomheter som kommunen har eierinteresser eller tilsvarende interesser i
3. kommunens formål med sine eierinteresser eller tilsvarende interesser i virksomheten nevnt i bokstav b

## Kommunestyrets delegering til andre rettssubjekt

Kommunestyret kan delegere vedtaksmyndighet til andre rettssubjekter. For saker som gjelder lovpålagte oppgaver, kan myndighet delegeres så langt lovgivningen åpner for det, jf. kommuneloven § 5-4 første ledd. For ikke-lovpålagte oppgaver, kan myndighet delegeres hvis saken ikke har prinsipiell karakter, jf. kommuneloven § 5-4 andre ledd.

Delegering av vedtaksmyndighet til andre rettssubjekter i saker som gjelder lovpålagte oppgaver skal vedtas særskilt av kommunestyret i hvert enkelt tilfelle.

# Kommunestyret «selv» - delegeringssperrer

## Kommuneloven - delegeringssperrer

Kommuneloven har flere delegeringssperrer (begrensninger) som innebærer at kommunestyret ikke kan delegere sin myndighet til andre; det må selv utøve myndigheten og treffe vedtak i saken, for eksempel:

* vedta kommunevåpen
* opprette utvalg for kommunale formål
* opprette lovpålagte råd
* velge ordfører
* vedta regler for delegering og innstilling
* vedta regler for saksbehandling i folkevalgte organer
* vedta regler for godtgjøring og pensjon til folkevalgte
* ansette kommunedirektør
* velge revisjonsordning
* velge sekretariatsbistand til kontrollutvalget
* vedta årsberetning og regnskap for foregående år
* vedta økonomiplan og årsbudsjett for kommende år
* vedta regler for økonomiforvaltning og finans- og gjeldsforvaltning
* vedta finansielle måltall for utviklingen av kommunens økonomi
* ta stilling til innbyggerforslag
* bestemme om det skal avholdes rådgivende lokale folkeavstemninger
* etablere kommunale oppgavefellesskap, vertskommunesamarbeid, interkommunale politiske råd
* vedta eierskapsmelding

## Plan- og bygningsloven - delegeringssperrer

Plan- og bygningsloven har delegeringssperrer som innebærer at kommunestyret ikke kan delegere myndighet til andre; det må selv utøve myndigheten og treffe vedtak i saken, for eksempel:

* vedta kommunal planstrategi
* vedta kommuneplanen (samfunnsdel og arealdel), kommunedelplaner (for områder, temaer eller virksomheter) og reguleringsplaner
* foreta ekspropriasjon for å
* sikre kommunen grunnarealer til ny tettbebyggelse
* sikre grunnarealer til vann- og avløpsanlegg
* fatte vedtak om forutsetning for bruk av utbyggingsavtaler
* vedta utbedringsprogram for tettbebygd strøk

I tillegg til/uavhengig av de til enhver tid lovpålagte delegeringssperrer, vedtar kommunestyret at kommunestyret selv skal treffe vedtak i følgende saker etter plan- og bygningsloven:

* vedta særskilt ordning for å ivareta barn og unges interesser i planleggingen etter plan- og bygningsloven
* vedta hvorvidt planforberedelse skal overføres til statlig eller regional myndighet
* vedta organisering av eventuelt pålagt interkommunalt samarbeid
* vedta kommuneplanens rullerende handlingsdel
* fastsette planprogram for kommuneplan
* vedta ekspropriasjon til gjennomføring av reguleringsplan

## Annen særlovgivning - delegeringssperrer

Annen særlovgivning har delegeringssperrer som innebærer at kommunestyret ikke kan delegere sin myndighet til andre; det må selv utøve myndigheten og treffe vedtak i saken, for eksempel:

* oppnevne valgstyre (valgloven)
* oppnevne vigslere (ekteskapsloven)
* velge lagrettemedlemmer og meddommere (domstolloven)
* oppnevne medlemmer til forliksrådet (domstolloven)
* velge jordskiftemeddommere (jordskifteloven)
* foreslå skjønnsmedlemmer (skjønnsprosessloven)
* vedta eventuell eiendomsskatt (tilleggslov til eigedomsskattelova)
* behandle helhetlig risiko- og sårbarhetsanalyse (sivilbeskyttelsesloven)

Kommunestyret kan beslutte at det selv ønsker å beholde vedtaksmyndigheten for enkelte typer av saker, selv om det etter lov og forskrift er anledning til å delegere myndigheten til andre.

Kommunestyret skal selv fastsette lokale forskrifter for Vestvågøy kommune; dvs vedtak som gjelder rettigheter eller plikter til et ubestemt antall eller en ubestemt krets av personer, jf. forvaltningsloven § 2 c). Dette gjelder uavhengig av om dette er uttrykkelig forutsatt i lov eller sentral forskrift.

I tillegg til/uavhengig av de til enhver tid lovpålagte delegeringssperrer, vedtar kommunestyret at kommunestyret selv skal treffe vedtak i følgende saker:

* vedta kommunal alkoholpolitisk plan (alkoholloven § 1-7 d)
* velge kommunal representant og vararepresentant til kirkelig fellesråd (kirkeordningen § 15)
* vesentlige endringer i kommunens tjenestetilbud
* langsiktige avtaler av prinsipiell art
* den politiske organisasjonsstrukturen og hovedtrekkene i den administrative strukturen
* reglement for kommunens beredskapsarbeid, herunder organisering, ansvarsfordeling og myndighet
* regler for kommunestyrets møteorden
* handlingsplaner pålagt av annen myndighet
* andre saker som ut fra sitt prinsipielle innhold eller økonomiske omfang bør behandles av kommunestyret selv. Avgjørelser om dette tas av ordfører

# Formannskapets myndighet

## Formannskapets ansvar og myndighet

Kommunestyret gir formannskapet ansvaret for følgende formål/virksomheter:

* klagesaker etter forvaltningsloven § 28 annet ledd
* økonomiplan, årsbudsjett, årsregnskap og årsberetning
* strategisk planlegging
* næringssaker
* saker om havn og farvann
* saker om trafikksikkerhet
* saker om besøksforvaltning

Formannskapet gis myndighet til å treffe vedtak i alle saker, så langt det ikke framgår av lov eller kommunestyrets vedtak at kommunestyret selv skal fatte vedtak i saken, eller kommunestyret er pålagt ved lov eller selv har vedtatt å legge myndigheten til et annet organ, jf. kommuneloven § 5-6 siste ledd.

Vedtak må fattes i samsvar med bestemmelsene i kommuneloven, i samsvar med rammer og retningslinjer kommunestyret har vedtatt og i tråd med alminnelige forvaltningsrettslige prinsipper.

Formannskapet kan uttale seg i alle saker som har betydning for oppgaver og virksomhet innen sitt virksomhetsområde, herunder avgi høringsuttalelser.

I saker formannskapet ikke kan avgjøre selv, innstiller formannskapet til kommunestyret.

## Delegering av myndighet til formannskapet – hastesaker

Med hjemmel i kommuneloven § 11-8 første ledd vedtar kommunestyret:

Formannskapet kan treffe vedtak i saker som skulle vært avgjort av kommunestyret, når det er nødvendig å treffe et vedtak så raskt at det ikke er tid til å innkalle kommunestyret.

Melding om vedtak som fattes i medhold av denne bestemmelsen legges fram i det neste møtet i kommunestyret.

## Formannskapets rolle i økonomiforvaltningen

I henhold til kommuneloven § 5-6 femte ledd er det formannskapet som innstiller til vedtak om økonomiplan, årsbudsjett, årsregnskap og årsberetning som nevnt i kommuneloven § 14-3 og til skattevedtak.

Formannskapets rolle i økonomiforvaltningen for øvrig fremgår av Vestvågøy kommunes økonomireglement, vedtatt av kommunestyret.

Formannskapet har det løpende ansvar for investeringsbudsjettet og kan omdisponere mellom investeringsprosjekter i samme sektor. Vilkår er at omdisponering skjer innenfor investeringsbudsjettets totale rammer.

## Formannskapets rolle i eierstyring

Formannskapet oppnevner/innstiller representanter til styrer i selskaper der kommunen eier aksjer eller andeler så langt det er praktisk mulig. I øvrige tilfeller oppnevner/innstiller ordfører, se punkt 9.5.

For øvrig reguleres formannskapets rolle og ansvar i eierstyring av selskaper og foretak der kommunen har eierinteresser i Vestvågøy kommunes eierskapsmelding, vedtatt av kommunestyret, jf. kommuneloven § 26-1.

## Formannskapets vedtaksmyndighet i rettssaker

Kommunestyret tildeler formannskapet myndighet til, i prinsipielle saker, å:

* Beslutte saksanlegg
* Beslutte bruk av rettsmidler, herunder anke
* Forlike rettstvister i og utenfor rettergang

Dersom utsettelse i påvente av avgjørelse fra formannskapet medfører fare for rettstap for kommunen, gis kommunedirektør myndighet til å treffe beslutning om saksanlegg, bruk av rettsmidler og forlik. Formannskapet skal så raskt som mulig ta stilling til om beslutningen opprettholdes.

## Kommuneplan

Plansaker etter plan- og bygningsloven kap. 10 og 11 skal behandles i formannskapet etter at de er forberedt av teknisk utvalg, se punkt 6.2.

## Valgstyre

Formannskapets medlemmer utgjør kommunens valgstyre og samevalgstyre, jf. valgloven § 4-1 og forskrift om valg til Sametinget § 17 første ledd.

# Kontrollutvalgets myndighet

## Kontrollutvalgets ansvar og myndighet

Kontrollutvalgets ansvar og myndighet er gitt i kommuneloven § 23-2 med tilhørende forskrifter. Myndighet til å gjøre endringer i planer etter kommuneloven § 23-3 og § 23-4 delegeres ikke.

# De faste utvalgenes myndighet

## Generelle regler om utvalgenes ansvar og myndighet

Kommunestyret kan delegere myndighet til utvalg kommunestyret selv har opprettet, jf. kommuneloven § 5-7.

Kommunestyret gir utvalgene vedtaksmyndighet innenfor sine ansvarsområder så lenge sakene ikke er omfattet av den generelle delegeringen til kommunedirektøren. Vedtak må fattes i samsvar med bestemmelsene i kommuneloven, i samsvar med rammer og retningslinjer kommunestyret har vedtatt (herunder budsjettvedtak) og i tråd med alminnelige forvaltningsrettslige prinsipper.

I saker utvalgene ikke kan avgjøre selv, innstiller utvalgene til kommunestyret.

I saker som berører ansvarsområdet til flere utvalg, eller til både formannskap og et utvalg, skal saken som hovedregel bare behandles av ett folkevalgt organ. Ordfører avgjør i tilfelle hvilket.

## Særlig om behandling av klager

Den delegerte vedtaksmyndigheten nevnt i punkt 6.1 gjelder både når kommunen behandler en sak i første instans, og når kommunen som underinstans vurderer en sak på nytt etter mottatt klage, jf. forvaltningsloven § 33 annet ledd. Utvalgene opptrer aldri som klageinstans.

Når formannskapet er klageinstans, skal klagen forberedes av administrasjonen som underinstans før behandling i formannskapet som klageinstans.

Når Statsforvalteren, departementet eller andre utenfor kommunen er klageinstans, skal klagen forberedes av administrasjonen og deretter vurderes av det aktuelle utvalget som underinstans etter forvaltningsloven § 33 annet ledd.

## Teknisk utvalg - ansvarsområde

Utvalget har ansvaret for utvikling, forvaltning og drift av kommunens infrastruktur, herunder følgende formål/virksomheter:

• plansaker

• byggesaker

• dispensasjoner fra arealplanen

• saker etter jordloven

• saker om vann

• saker om miljø, forurensning og naturforvaltning

• saker om eiendom

• saker om landbruk

• saker om vei

og andre saker som naturlig hører inn under utvalgets ansvarsområde.

Teknisk utvalg er forberedende utvalg for kommunestyret i plansaker etter plan- og bygningsloven kap. 10, 11, 12, 13 og 19, samt dispensasjon fra plan- og bygningsloven § 1-8. Plansaker etter plan- og bygningsloven kap. 10 og 11 skal behandles i formannskapet etter at de er forberedt av teknisk utvalg, se punkt 4.6.

## Utvalg for oppvekst, kultur og inkludering – ansvarsområde

Utvalget har ansvaret for oppvekst, kultur og inkludering, herunder følgende formål/virksomheter:

* + - saker om oppvekst (skoler/barnehager)
		- saker om kultur, idrett og frivillighet
		- saker om barnevern og familie
		- saker om flyktninger
		- saker fra skolehelsetjenesten
		- saker om helsestasjon
		- saker om spesialpedagogiske støttetjenester for skole og barnehage

og andre saker som naturlig hører inn under utvalgets ansvarsområde.

## Utvalg for helse, mestring og omsorg – ansvarsområde

Utvalget har ansvaret for helse, mestring og omsorg, herunder følgende formål/virksomheter:

* + - saker om helse, mestring og omsorg
		- saker fra NAV
		- saker om startlån
		- saker om tildeling

og andre saker som naturlig hører inn under utvalgets ansvarsområde.

# Forhandlingsutvalgets myndighet

## Folkevalgtes arbeidsvilkår

Forhandlingsutvalget håndhever reglement for folkevalgtes arbeidsvilkår slik det er vedtatt av kommunestyret. Forhandlingsutvalget fremmer forslag til kommunestyret om endring/justering av reglementet.

## Ansettelse av kommunedirektør

Forhandlingsutvalget, utvidet med to tillitsvalgte, er ansettelsesutvalg ved ansettelse av kommunedirektør.

## Kommunedirektørens lønns- og arbeidsvilkår

Forhandlingsutvalget utarbeider forslag til lederavtale med kommunedirektøren. Lederavtalen forelegges formannskapet til avgjørelse. Forhandlingsutvalget fastsetter/endrer kommunedirektørens lønns- og arbeidsvilkår basert på en vurdering av kommunedirektørens oppfyllelse av lederavtalen.

Forhandlingsutvalget gjennomfører medarbeidersamtale med kommunedirektøren én gang i året.

## Megling og forhandlinger

Forhandlingsutvalget deltar i meglinger og forhandlinger etter vedtak gjort av kommunestyret, formannskapet eller utvalgene.

For øvrig avgir utvalget uttalelse i saker etter nærmere bestemmelser gitt av kommunestyret, formannskapet eller utvalgene.

Forhandlingsutvalget har ikke selvstendig beslutningsmyndighet utover det som framgår her.

Forhandlingsutvalget avgir innstilling til formannskapet og utvalgene i saker som er tillagt utvalgenes ansvarsområder.

# Administrasjonsutvalgets myndighet

Utvalget skal behandle saker som gjelder forholdet mellom de ansatte og kommunen som arbeidsgiver, jf. kommuneloven § 5-11 og Hovedavtalen del B § 4.

Administrasjonsutvalget forbereder og innstiller for kommunestyret i følgende sakstyper:

* + - Utviklings- og omstillingsprosesser hvor myndigheten ikke ligger til kommunedirektøren
		- Personal- og lønnspolitiske retningslinjer
		- Større revisjoner og strukturendringer av reglementer

Administrasjonsutvalget vedtar:

* + - Planer og retningslinjer av ikke overordnet karakter
		- Endringer i reglementer som medfører at rettigheter for de ansatte faller bort
		- Retningslinjer for ansettelses- og rekrutteringstiltak/prosedyrer
		- Ankesaker fra administrative tilsettingsorgan

Administrasjonsutvalget avgjør søknader som ikke er dekket gjennom reglement, og dispensasjoner fra reglementet.

Administrasjonsutvalget vedtar personal- og arbeidsgiversaker av prinsipiell karakter der avgjørelsen ikke er lagt til annet organ eller kommunestyret.

Administrative endringer i reglementer meldes administrasjonsutvalget.

# Næringsutvalgets myndighet

 Næringsutvalget treffer vedtak i saker om tildeling av støtte fra kommunalt og statlig næringsfond.

# Ordførers myndighet

## Ordførers myndighet og oppgaver etter kommuneloven

Ordførers myndighet og oppgaver følger av kommuneloven § 6-1.

Ordfører er møteleder i kommunestyret og formannskapet.

Ordfører har møte-, tale- og forslagsrett i alle kommunale folkevalgte organer. I kontrollutvalget har ordfører møte- og talerett. Ordfører har bare stemmerett i organer der han eller hun er valgt medlem.

Ordfører kan la et annet medlem av kommunestyret representere seg i de organene som han eller hun ikke er medlem av.

## Delegering av myndighet til ordfører - sommerfullmakt

Med hjemmel i kommuneloven § 6-1 fjerde ledd punkt a) vedtar kommunestyret:

I det tidsrom i løpet av sommerferien der formannskapet ikke har møter, gis ordfører myndighet til å treffe vedtak i saker som ikke har prinsipiell betydning.

Melding om vedtak truffet i medhold av denne bestemmelsen legges fram i det neste møtet i formannskapet.

## Delegering av myndighet til ordfører - hastesaker

Med hjemmel i kommuneloven § 11-8 første ledd vedtar kommunestyret:

Ordfører gis myndighet til å treffe vedtak i saker som skulle ha vært avgjort av formannskapet eller et utvalg, når det er nødvendig å treffe vedtak så raskt at det ikke er tid til å innkalle det organet som skulle ha avgjort saken.

Melding om vedtak truffet i medhold av denne bestemmelsen legges fram i det neste møtet i det organet som skulle ha avgjort saken.

## Delegering av myndighet til ordfører - kommunedirektørens inhabilitet

Kommunestyret vedtar at ordfører kan fatte vedtak i saker som er delegert til kommunedirektør når kommunedirektøren selv er inhabil.

Kommunestyret vedtar at ordfører kan innstille i saker som skal til politisk behandling når kommunedirektør selv er inhabil.

Ordfører anviser på regninger når kommunedirektøren er inhabil.

## Ordførers rolle i eierstyring

Ordførers rolle og ansvar i eierstyring av selskaper og foretak der kommunen har eierinteresser reguleres i Vestvågøy kommunes eierskapsmelding, vedtatt av kommunestyret, jf. kommuneloven § 26-1.

I saker hvor det ikke er praktisk mulig å forelegge spørsmålet for formannskapet, oppnevner ordfører representanter til styrer i selskaper der kommunen eier aksjer eller andeler. Formannskapets medlemmer skal så langt mulig involveres i forkant av dette. Melding om oppnevning/innstilling i medhold av denne bestemmelsen legges fram i det neste formannskapsmøtet.

Ordfører kan møte på generalforsamlinger i selskaper eller andre sammenslutninger der kommunen er medeier, der det ikke er valgt annen særskilt representant. Varaordfører kan møte for ordfører. I tilfeller der ordfører/varaordfører er forhindret fra å møte, kan ordfører utpeke en av formannskapets medlemmer, utvalgsledere eller kommunedirektøren.

## Ordførers myndighet i økonomisaker

Ordfører gis myndighet til å gi oppmerksomheter ved særlige enkeltanledninger med inntil 5 000 kroner per anledning. Slike saker skal ved første anledning rapporteres til formannskapet.

## Ordfører som rettslig representant og stedfortreder

Ordfører er rettslig representant for kommunen og underskriver på kommunens vegne hvis myndigheten ikke er tildelt andre, jf. kommuneloven § 6-1.

Som rettslig representant er ordfører kommunens stedfortreder, og kan motta forkynnelser på vegne av kommunen, jf. domstolloven § 191 og tvisteloven § 2-5.

Ordfører som kommunens stedfortreder kan møte på kommunens vegne i alle rettstvister der kommunen er part, jf. tvisteloven § 2-3.

Ordfører kan delegere adgangen til å opptre som stedfortreder til ansatte i kommunen, jf. tvisteloven § 2-5 (2).

## Ordførers myndighet til krisehåndtering

Ordfører delegeres myndighet til krisehåndtering ut fra de fullmakter som er vedtatt i plan for kriseledelse for Vestvågøy kommune. I ordførers fravær gjelder fullmakten i prioritert rekkefølge varaordfører, kommunedirektør eller fungerende kommunedirektør.

## Ordførers innstillingsrett

Ordfører har innstillingsrett i alle saker som angår politisk struktur, folkevalgte organers virksomhet, folkevalgtes arbeidsvilkår, kommunedirektørens arbeidsvilkår og ellers der sakens karakter tilsier det.

# Kommunedirektørs myndighet

## Kommunedirektørs ansvar og myndighet

Kommunedirektør skal lede den samlete kommunale administrasjonen, innenfor de instrukser, retningslinjer eller pålegg kommunestyret gir, jf. kommuneloven § 13-1 andre ledd.

Kommunedirektør skal påse at saker som legges fram for folkevalgte organer er forsvarlig utredet. Utredningen skal gi et faktisk og rettslig grunnlag for å treffe vedtak, jf. kommuneloven § 13-1 tredje ledd.

Kommunedirektør skal påse at vedtak som treffes av folkevalgte organer blir iverksatt uten ugrunnet opphold, jf. kommuneloven § 13-1 fjerde ledd.

Kommunedirektør er ansvarlig for internkontroll med administrasjonens virksomhet, for å sikre at lover og forskrifter følges, jf. kommuneloven § 25-1.

Kommunedirektør skal rapportere til kommunestyret om internkontroll og resultatene fra statlig tilsyn én gang i året, jf. kommuneloven § 25-2.

## Kommunedirektørs generalfullmakt

Med hjemmel i kommuneloven § 13-1 sjette ledd vedtar kommunestyret:

Kommunedirektør har myndighet til å treffe vedtak i saker som ikke har prinsipiell betydning, så langt det ikke framgår av lov eller vedtak at kommunestyret selv skal fatte vedtak i saken, eller kommunestyret er pålagt ved lov eller selv har vedtatt å legge myndigheten til et annet organ.

Dersom kommunedirektør vurderer at en sak er av prinsipiell betydning, skal den legges fram for formannskap eller utvalg til avgjørelse.

Der kommunedirektøren er i tvil om en sak er av prinsipiell karakter, skal spørsmålet legges frem for ordføreren.

Hva som er av prinsipiell betydning må fastsettes ikke bare ut fra vedtakets karakter og konsekvenser, men også ut fra en vurdering av i hvilken utstrekning de viktige skjønnsmessige sider av den aktuelle avgjørelsen må anses klarlagt gjennom politiske vedtak, instrukser eller tidligere praksis.

Kommunedirektør er underinstans etter forvaltningsloven § 33 ved saksforberedelse av klagesak som gjelder enkeltvedtak truffet av kommunedirektør selv, eller noen denne har videredelegert vedtaksmyndighet til. For vedtak etter plan- og bygningsloven gjelder særlige regler.

## Kommunedirektørens myndighet ved sivile unntakstilfeller/beredskap/krise

Kommunedirektøren gis myndighet ved sivile unntakstilfeller/beredskap/krise til å bruke kommunens samlede ressurser, jf. kommuneloven § 11-8. Dette omfatter også kommunens foretak og heleide selskaper, eller annen innsats som er nødvendig for å begrense eller avverge skade. Avgjørelsen skjer så langt det er mulig i samråd med ordfører.

Straks situasjonen er avklart skal kommunedirektøren søke å sette opp en samlet oversikt over de kostnader som er påløpt og rapportere dem til formannskapet og/eller kommunestyret.

## Kommunedirektørens myndighet innen økonomiforvaltningen

Kommunedirektøren har fullmakter på økonomiområdet slik de er regulert i kommunens økonomireglement.

## Kommunedirektørs personalfullmakt

Kommunedirektør har det løpende personalansvaret for den enkelte, inkludert ansettelse, oppsigelse, suspensjon, avskjed og andre tjenstlige reaksjoner, hvis ikke noe annet følger av lov, jf. kommuneloven § 13-1 siste ledd.

Kommunedirektør beslutter antall og type stillinger innenfor alle tjenesteområder, innenfor vedtatt budsjett.

Kommunestyret vedtar at kommunedirektør har fullmakt til å gjennomføre forhandlinger vedrørende ansattes lønns- og arbeidsvilkår, innenfor de rammer og retningslinjer kommunestyret og formannskapet har gitt.

Kommunedirektør har myndighet til å foreta omorganisering som ikke berører hovedtrekkene i kommunens organisering.

Kommunedirektør har myndighet til å godkjenne sentrale avtaler og inngå lokale særavtaler.

## Kommunedirektørs myndighet etter plan- og bygningsloven

Kommunedirektør har myndighet til å treffe enkeltvedtak etter plan- og bygningsloven i enkeltsaker som ikke er av prinsipiell betydning, så langt det ikke framgår av lov eller vedtak at kommunestyret selv skal fatte vedtak i saken, eller kommunestyret har vedtatt å legge myndigheten til et annet organ.

Kommunedirektør er underinstans etter forvaltningsloven § 33 ved saksforberedelse av alle klagesaker etter plan- og bygningsloven.

Kommunedirektørens adgang til å fastsette tvangsmulkt etter plan- og bygningsloven § 32-5, utstede forelegg etter plan- og bygningsloven § 32-6 og utstede overtredelsesgebyr etter plan- og bygningsloven § 32-8 og byggesaksforskriften kapittel 16 kan ikke videredelegeres. Det samme gjelder kommunedirektørens adgang til å beslutte tvangsfullbyrdelse etter plan- og bygningsloven § 32-7.

## Kommunedirektør som rettslig representant

Kommunedirektør kan underskrive på kommunens vegne i alle saker som i det vesentlige gjelder formuesverdier eller personalsaker, herunder:

* Avtaler
* Søknader
* Gjeldsbrev
* Skjøter
* Garantier

Eventuelle grenseverdier for kommunedirektørens fullmakt til å inngå enkeltkontrakter fremgår av økonomireglementet, vedtatt av kommunestyret.

Kommunedirektøren eller den hen gir myndighet, har anvisningsmyndighet for Vestvågøy kommune.

I saker som ikke er av prinsipiell betydning tildeler kommunestyret kommunedirektør myndighet til å:

* Beslutte saksanlegg, herunder ta ut stevning, forliksklage og begjære midlertidig sikring
* Beslutte bruk av rettsmidler, herunder anke
* Tilstå erstatningsoppgjør og forlike tvister utenfor rettssystemet med inntil 500 000 kroner
* Politianmelde straffbare forhold på vegne av kommunen. Denne myndigheten kan ikke videredelegeres.
* Følge opp saker for forliksråd og domstolene der kommunen er part
* Frafalle krav om sakskostnader
* Ta stilling til resultatet av konfliktrådsbehandling
* Ta stilling til forelegg utferdiget mot kommunen

## Kommunedirektørs innstillingsrett

Kommunedirektør har innstillingsrett til folkevalgte organer med unntak av kontrollutvalget, der det ikke framgår at innstilling skal gis av andre.

Kommunedirektørs innstillingsrett til formannskap og kommunestyre kan ikke videredelegeres. Kommunedirektørens innstillingsrett til utvalgene kan videredelegeres til kommunalsjefene. Kommunalsjefene kan ikke videredelegere denne innstillingsretten.

# Ikrafttreden

Dette reglementet trer i kraft 25. juni 2024.

Reglementet kan endres av kommunestyret selv.